РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/40-19

04. март 2019. године

Б е о г р а д

З А П И С Н И К

39. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 4. МАРТА 2019. ГОДИНЕ

Седница је почела у 11,00 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Марјана Мараш, проф. др Миладин Шеварлић и Милорад Мирчић као и Звонимир Ђокић (заменик Јасмине Обрадовић) и Олена Папуга (заменик Наде Лазић), заменици чланова Одбора.

 Седници нису присуствовали чланови Одбора: Јасмина Обрадовић, Мирослав Алексић, Горан Јешић, Нада Лазић и Бранислав Михајловић.

Седници су присуствовали представници Министарства пољопривреде, шумарства и водопривреде: Бранислав Недимовић, министар, Ненад Вујовић, помоћник министра, Ненад Доловац, директор Дирекције за националне референтне лабораторије, Небојша Милосављевић, директор Управе за заштиту биља, Емина Милакара, директор Управе за ветерину, Тамара Бошковић, Управа за ветерину, Слађана Лукић, начелник Одељења биљног карантина, Лидија Ристић Матијевић, начелник Одељења за средства за заштиту и исхрану биља, Ивана Кецман, Одељење за средства за заштиту и исхрану биља и Ружица Трипић, начелник Одељења за нормативне послове.

Пре утврђивања дневног реда, Милорад Мирчић предложио је да се тачка Разно скине са дневног реда.

Одбор није прихватио предлог. (1 за, 1 уздржан, 12 није гласало)

Одбор је већином гласова (11 за, 1 уздржан, 2 није гласало) усвојио следећи

 Д н е в н и р е д

1. Разматрање Предлога закона о изменама и допунама Закона о средствима за исхрану биља и оплемењивачима земљишта, који је поднела Влада (број 321-3546/18 од 20. новембра 2018. године);
2. Разматрање Предлога закона о изменама и допунама Закона о безбедности хране, који је поднела Влада (број 320-3545/18 од 20. новембра 2018. године);
3. Разматрање Предлога закона о изменама и допунама Закона о средствима за заштиту биља, који је поднела Влада (број 321-3544/18 од 20. новембра 2018. године);
4. Разматрање Предлога закона о изменама и допунама Закона о здрављу биља, који је поднела Влада (број 321-3543/18 од 20. новембра 2018. године);
5. Разматрање могућности брже исплате подстицаја Управе за аграрна плаћања;
6. Разно.

Одбор је већином гласова (12 за, 1 против, 1 није гласао) прихватио предлог председника Одбора да се у складу са чланом 76. Пословника Народне скупштине обави заједнички начелни претрес о тачкама 1. до 4. предложеног дневног реда.

Пре преласка на разматрање прве тачке дневног реда усвојени су записници 37. и 38. седнице Одбора, које су одржане 6. и 11. фебруара, у тексту у коме су и предложени. (11 за, 3 није гласало).

Прва – четврта тачка дневног реда - Разматрање Предлога закона о изменама и допунама Закона о средствима за исхрану биља и оплемењивачима земљишта, који је поднела Влада (број 321-3546/18 од 20. новембра 2018. године); Разматрање Предлога закона о изменама и допунама Закона о безбедности хране, који је поднела Влада (број 320-3545/18 од 20. новембра 2018. године); Разматрање Предлога закона о изменама и допунама Закона о средствима за заштиту биља, који је поднела Влада (број 321-3544/18 од 20. новембра 2018. године); Разматрање Предлога закона о изменама и допунама Закона о здрављу биља, који је поднела Влада (број 321-3543/18 од 20. новембра 2018. године);

У наставку седнице министар, Бранислав Недимовић, је у уводном излагању образложио предложене законе истакавши да су сви предлози прошли јавну расправу, након чега су у новембру месецу усвојени од стране владе. Када је реч о Предлогу закона о изменама и допунама Закона о безбедности хране, Министрство пољопривреде, шумарства и водопривреде ће у 2019. години бити потпуно посвећено овом сегменту због отпочињања преговора везаних за преговарачко поглавље 12, које се односи на безбедност хране. У току поступка преговарања биће донет и нови Закон о безбедности хране који ће бити усклађен са свим регулативама у овој материји. Овим законом се врши јасна подела надлежности између Министарства пољоприврде, шумарства и водопривреде и Министарства здравља у погледу контроле робе која се налази у малопродајним објектима. Малим пољопривредним газдинствима ће, кроз подстицајне мере, бити омогућено да производе на кућном прагу храну која је потпуно безбедна и здрава али је неопходно пустити је у промет под одређеним условима и у одређеним количинама. Такође, везано за овај закон важно је истаћи да су се коначно стекли услови за отварање Дирекције за националне референтне лабораторије па је због тога било неопходно извршити корекције у Закону о безбедности хране како би се овој институцији обезбедила референтност. Ова институција ће бити нека врста контролног механизма за све остале акредитоване лабораторије. Уводи се и институт службене контроле који се касније прожима кроз све остале измене закона. Предлогом закона о изменама и допунама Закона о средствима за заштиту биља ће се решити проблем регистрације препарата што ће директно заштити домаћу индустрију а биће уведен и институт везан за кориснике заштитних средстава за заштиту биља кроз обуку и лиценцирање ових субјеката. Кроз Предлог закона о изменама и допунама Закона о здрављу биља дате су могућности за побољшање кадровских потенцијала, које ће бити од користи фитосанитарној инспекцији, а омогућаваће пољопривредним стручним службама издавање фитосанитарних сертификата.

У дискусији која је уследила министар је, између осталог, истакао да ни један од предложених закона апсолутно не мења ништа што постоји у Закону о генетички модификованим организмима који подразумева забрану производње и трговине ГМО производа.

У дискусији су учествовали народни посланици: Маријан Ристичевић, Милорад Мирчић, Милија Милетић и проф. др Миладин Шеварлић.

Одбор је већином гласова ( 10 за, 2 уздржано, 1 није гласао ), а на основу члана 156. став 3. Пословника Народне скупштине одлучио да поднесе Народној скупштини следећи

И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о средствима за исхрану биља и оплемењивачима земљишта, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Пре гласања за другу тачку дневног реда Одбор је у складу са чланом 155. став 3. и чланом 161. став 1. Пословника Народне скупштине, поднео амандмане на чл. 2, 3, 20. и 31. Предлога закона о изменама и допунама Закона о безбедности хране.

АМАНДМАН I

У члану 2. Предлога Закона о изменама и допунама закона о безбедности хране члан 5. мења се и гласи:

„Члан 5.

Храна се према пореклу дели на:

1) храна животињског порекла;

2) храна биљног порекла;

3) мешовита храна која садржи састојке биљног и животињског порекла;

4) храна ни биљног, ни животињског порекла (минералне материје, со);

5) нова храна;

6) генетички модификована храна и генетички модификована храна за животиње, храна и храна за животиње добијена од генетички модификованих организама, у складу са посебним прописом.**”**

Образложење

 Стиче се утисак да се ради о паралелној дефиницији хране иако дефиниција хране већ постоји у члану 4. тачка 25) Закона о безбедности хране. Суштински овде је реч о подели хране према пореклу и измена уводне реченице „храна у смислу овог закона је:” није потребна**.**

АМАНДМАН II

У члану 3. Предлога Закона о изменама и допунама закона о безбедности хране члан 12. мења се и гласи:

 „Члан 12.

Службене контроле у смислу овог закона, у области безбедности хране спроводе надлежна министарства, и то:

1) Министарство преко надлежних инспекција:

(1) у свим фазама производње, прераде, промета на велико и промета на мало, укључујући увоз и извоз хране биљног и животињског порекла, безалкохолна пића и мешовите хране и генетички модификоване хране и генетички модификоване хране за животиње као и хране и хране за животиње добијена од генетички модификованих организама, у складу са посебним прописом,

(2) у свим фазама производње, прераде, промета хране за животиње (биљног и животињског порекла), мешовите хране за животиње укључујући увоз и извоз,

(3) у фази промета на мало хране животињског порекла у објектима регистрованим односно одобреним од стране Министарства, као и у промету на мало свежег меса, млека, јаја, меда, рибе и дивљачи у специјализованим објектима (касапнице, рибарнице и сл), вина и алкохолних пића;

2) Министарство надлежно за послове здравља преко надлежне санитарне инспекције:

(1) у свим фазама производње, прераде и промета (промет на велико, промет на мало, увоз на местима царињења и извоз), и то: нове хране, хране за специфичне популационе групе (храна за одојчад и малу децу, храна за посебне медицинске намене, замене за комплетну дневну исхрану за особе на дијети за мршављење), додатака исхрани (дијететски суплементи), хране са измењеним нутритивним саставом (храна за особе интолерантне на глутен, замене за со за људску исхрану, храна обогаћена витаминима, минералима и другим супстанцама са хранљивим или физиолошким ефектом и др), соли за исхрану људи и производњу хране, прехрамбених адитива, прехрамбених арома, прехрамбених ензима, помоћних средстава у производњи хране, воде за пиће која се потрошачима испоручује путем јавног водоводног система или у оригиналној амбалажи (природне минералне, изворске и стоне воде), као и вода која се употребљава, односно додаје током припреме, обраде или производње хране, материјала и предмета намењених да дођу у контакт са храном,

(2) у фази промета на мало све хране у објектима под санитарним надзором (кухиње у предшколским и школским објектима, објектима ученичког и студентског стандарда, здравствене заштите и социјалног старања).

Министар прописује врсту хране и начин вршења службене контроле.

Министар ближе прописује листу мешовите хране и начин вршења контроле те хране, а министар надлежан за послове здравља ближе прописује услове за производњу и промет нове хране, као и начин вршења контроле те хране.”

Образложење

 У контроли безбедности хране, неопходно је очувати ланац контроле „од њиве до трпезе”, па се овим амандманом обезбеђује неопходна следљивост у контроли безбедности хране, односно јединствена контрола надлежне инспекције. На тај начин се обезбеђује виши ниво заштите потрошача, али што је још значајније усклађеност са другим прописима који уређују област заштите здравља становништва од заразних болести и јавног здравља и непотребно преклапање надлежности.

АМАНДМАН III

У члану 20. Предлога Закона о изменама и допунама закона о безбедности хране члан 58. став 1. тачка 8) мења се и гласи:

„8) витамини, минерали и друге супстанце које се употребљавају у складу са прописима који уређују област додатака исхрани, додавање витамина, минерала и других супстанци храни, хране за одојчад и малу децу, хране за посебне медицинске намене и замене за целодневну исхрану за особе на дијети за мршављење уколико су добијени производним поступком који се до сада није користио, а изазива знатне промене у саставу или структури хране што утиче на њену прехрамбену вредност, метаболизам или ниво непожељних супстанци или садрже синтетизоване наноматеријале или се од њих састоје.”

Образложење

 Овим амадманом постиже се терминолошка усклађеност у области прописа који уређују дијететске производе, који су у национално законодавство пренели одредбе релевантних европских прописа у поменутој области, укључујући и стручну терминологију.

АМАНДМАН IV

У члану 31. Предлога Закона о изменама и допунама закона о безбедности хране, назив члана и члан 74. мењају се и гласе:

„Мере које налаже надлежни инспектор Министарства

Члан 74.

У вршењу послова из члана 73. овог закона надлежни инспектор Министарства је овлашћен и дужан да:

1) нареди повлачење из промета хране и хране за животиње која није безбедна;

2) нареди ограничење или забрани промет хране и хране за животиње, односно повлачење хране и хране за животиње из промета до отклањања опасности, односно сумњи у њену безбедност;

3) нареди уништавање хране и хране за животиње која није безбедна на прописан начин;

4) нареди обраду, односно оспособљавање хране и хране за животиње на прописан начин;

5) забрани рекламирање и означавање хране и хране за животиње на начин који може да доведе у заблуду потрошача;

6) забрани употребу објекта, просторије, опреме и превозних средстава када не испуњавају прописане захтеве;

7) забрани употребу материјала, амбалаже и предмета који долазе у контакт са храном и храном за животиње који би могли да угрозе здравље људи и животиња и доведу до неприхватљивих промена у саставу хране и хране за животиње или до промена сензорних својстава под уобичајеним и предвиђеним условима употребе;

8) нареди ограничење или забрану промета до отклањања недостатака, ако храна и храна за животиње није означена, декларисана, оглашена и изложена, у складу са овим законом и другим посебним прописима;

9) нареди ограничење или забрану промета до отклањања недостатака ако субјект у пословању храном поступи супротно одредбама члана 55. став 1. овог закона;

10) подноси захтев за покретање прекршајног поступка и пријаву за привредни преступ због кршења одредби овог закона и прописа донетих на основу њега;

11) нареди друге мере и предузме друге радње, у складу са овим законом.

Мере из става 1. тач. 1) - 9) и тачка 11) овог члана налажу се решењем надлежног инспектора.

Поред управних мера и радњи из става 1. овог члана надлежни гранични инспектор који спроводи службену контролу на граничном прелазу или у царинском складишту обавезан је да предузима и следеће управне мере и радње:

1) забрани увоз, извоз или провоз пошиљки животиња, хране и хране за животиње ако:

(1) пошиљка или превозно средство не испуњава прописане услове,

(2) пошиљка хране и хране за животиње није безбедна,

(3) пошиљку не прати прописана документација и сертификат на основу којег се може утврдити идентитет пошиљке;

2) привремено забрани увоз, извоз или провоз пошиљке животиња, хране и хране за животиње ако треба отклонити недостатке на пошиљци и у пратећој документацији или ако посумња у безбедност пошиљке, у складу с анализом ризика;

3) забрани употребу и коришћење објеката за складиштење хране и хране за животиње на граничним прелазима и на местима царињења, ако не испуњавају прописане услове;

4) забрани употребу хране и хране за животиње ако не испуњава прописане услове у погледу безбедности;

5) забрани употребу превозних средстава за превоз пошиљки животиња, хране и хране за животиње ако не испуњавају прописане услове;

6) нареди уништавање пошиљке хране и хране за животиње за које се утврди да није безбедна, односно нареди враћање пошиљке испоручиоцу на захтев увозника;

7) подноси захтев за покретање прекршајног поступка и пријаву за привредни преступ због кршења одредби овог закона и прописа донетих на основу њега;

8) нареди предузимање и других мера, у складу са овим законом и обавезама по међународним уговорима о безбедности хране.

Мере из става 3. тач. 1) - 6) и тачка 8) овог члана налажу се решењем надлежног граничног инспектора.

 Трошкови настали спровођењем мере уништавања, односно враћања небезбедне пошиљке хране и хране за животиње падају на терет странке, односно увозника.“

 Образложење

 Предлог амандмана не садржи тачку 8) из става 1. овог члана и у складу са Законом о заштити становништва од заразних болести („Сл. гласник РС”, бр.15/16) и Правилником о обавезним здравственим прегледима одређених категорија запослених лица у објектима под санитарним надзором, обавезним и препорученим здравственим прегледима којима подлежу одређене категорије становништва („Сл. гласник РС”, број 3/17). Инспекцијски надзор над применом овог закона и других прописа и општих аката којима се уређује област заштите становништва од заразних болести искључиво врши Министарство здравља, преко санитарних инспектора (члан 73. Закона о заштити становништва од заразних болести („Сл. гласник РС”, бр.15/16)). Мера наведена у члану 31. став 1. тачка 8) Предлога Закона о изменама и допунама закона о безбедности хране: „8) забрани рад лицима која рукују храном и долазе у контакт с храном која не поседује прописане доказе о здравственим прегледима, као начин унутрашње контроле;”, није мера коју може да наложи инспектор Министарства пољопривреде, шумарства и водопривреде, него је налагање мера такве природе у искључивој надлежности санитарног инспектора Министарства здравља. Министарство здравља је становишта да не постоје оправдани разлози за пренос надлежности другом министарству с обзиром да је то врло јасно дефинисано другим националним прописима.

Одбор је већином гласова (10 за, 1 уздржан, 2 није гласало), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о безбедности хране, у начелу, са амандманима Одбора поднетим на чл. 2, 3, 20. и 31. Предлога закона.

Представник предлагача закона је, на седници Одбора, прихватио амандмане Одбора.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова (10 за, 1 против, 2 није гласало), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о изменама и допунама Закона о средствима за заштиту биља, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Одбор је већином гласова ( 10 за, 1 уздржан, 2 није гласало), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о изменама и допунама Закона о здрављу биља, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Пета тачка дневног реда - Разматрање могућности брже исплате подстицаја Управе за аграрна плаћања

Марјан Ристичевић је истакао да је Одбор предлажио запошљавање одређеног броја људи ради брже и потпуније обраде захтева за подстицаје у пољопривреди с обзиром да постоји много захтева који нису обрађени. Министар, Бранислав Недимовић, се захвалио Одбору на овој иницијативи и истакао да је Управи за аграрна плаћања одобрено пријем 31 лица на неодређено време и 10 лица на одређено време, а током марта месеца бити одобрено запошљавање и у сектору фитосанитарне инспекције, ветернинарске инспекције и пољопривредне инспекције.

Бранислав Недимовић је подсетио да је Законом о буџету РС за 2019. годину Министарство добило 7,2 милијарде динара више него што је то било претходне године. Такође, одобрен је износ од 1,9 милијарди динара за подстицаје за набавку горива који се реализује од 1. марта. По његовим речима, очекује се да сви подстицаји из 2018. године буду исплаћени до краја марта.

Након расправе о тачки дневног реда, Одбор је већиним гласова (11 за, 2 није гласало) донео следећи

 З а к љ у ч а к

Одбор препоручује Влади и Министарству пољопривреде, шумарства и водопривреде да се ангажује одређени број радника ради брже и ефикасније обраде захтева за подстицаје у пољопривреди.

Шеста тачка дневног реда- Разно

Под тачком разно, Маријан Ристичевић је истакао да је Одбор отворен за сваки предлог за расправу и подвукао добру сарадњу са Министарством.

 Пошто других питања и предлога није било, седница је закључена у 12,30 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић